Onder in die grot bekend as die Draakasemgat (Drachenhauchloch) in Namibië is die grootste bekende onderaardse meer in die wêreld. Die grot lê op die plaas Hariseb in die Otaviberge, wes van die pad tussen Grootfontein en Tsumeb, 46 km noordwes van Grootfontein en noordwes van die Hoba-meteoriet. Die oppervlakte van die meer is 2,61 ha en is sowat 80 m onder die oppervlakte van die aarde. 'n Presiese diepte van die meer is nog nie vasgestel nie, maar dit word op minstens 100 m geskat. In die helder water leef een van die wêreld se uniekste visspesies, Clarias cavernicola. Die damp wat uit die bek van die grot opstyg, is 'n aanduiding van die natuurwonder in die plat doringveld en het die naam aan die grot gegee. In 1986 het lede van die Transvaalse afdeling van die Suid-Afrikaanse Speleologiese Vereniging die meer ontdek. Rudd, Sandy en John Gibbs: Dragon's breath adventure: a Namibian story. Windhoek: New Namibia Books, 2000. ISBN 978-99916-31-06-6 www.lochstein.de www.verticaltrip.it (af) Nuwe duikrekord opgestel, Republikein, 13 Junie 2012. URL besoek op 20 Oktober 2015.